Turengin Kuumolan seuratalolla oli viime lauantaina 22. helmikuuta ravemusiikin ympärille koottu tapahtuma, jonne oli kokoontunut väkeä Janakkalan ja Hämeenlinnan seudulta sekä pääkaupunkiseudulta. Juhliat olivat olivat 16-25-vuotiaita.

– Poliisi oli tekemässä normaalia ratsiaa Turengissa, kun tarkastuksiin jäi kiinni autokuntia joissa väki oli selvästi huumeissa, kertoo rikoskomisario Ilkka Iivari Hämeen poliisista. Nuoret kertoivat avoimesti olleensa "hurjissa juhlissa".

Ratsioissa tavoitettiin kolme huumeissa ajellutta nuorta. Matkustajilla oli taskuissaan monenlaisia päihteitä. Niinpä poliisi teki etsintöjä autoihin sekä asuntoihin. Tarkistettavat asunnot sijaitsevat sekä Hämeenlinnassa että Helsingissä.

Tarjolla oli kaikenlaisia huumeita

Takavarikkoon päätyi muunmuassa ekstaasia, LSD:tä, amfetamiinia, metamfetamiinia ja noin sata grammaa marihuanaa. Juhlijoilla oli myös huumeiksi luokiteltuja kuivattuja sieniä. Määrät eivät olleet suuria.

– Kuulusteluissa osa nuorista juhlijoista kertoi, että bileet olivat hyvin huumemyönteiset ja porukat menivät pitkin seiniä. Osa kiipeili katollakin. Kukaan ei onneksi loukkaantunut pahemmin. Kyllä siinä onnea on ollut matkassa, myöntää rikoskomisario Iivari.

Noin kymmentä nuorta epäillään huumerikoksesta, käyttörikoksesta sekä rattijuopumuksesta.

Vuokraajien taustat jatkossa tarkkaan syyniin

Kuumolan seuratalon vuokraamisesta vastaa urheiluseura Janakkalan Jana.

Seuran edustaja Sami Hosio kertoo vuokraajan olleen yksityisen naishenkilön pääkaupunkiseudulta. Hosion mukaan juhlat piti olla tanssitapahtuma näyttävän valoshown kera.

Paikkoja ei seuratalolla oltu vahingoitettu, mutta siivo oli melkoinen.

–Vuokraajien taustat täytyy jatkossa tarkistaa huolellisemmin, tuumii Hosio.

EDIT: Lisätty Kuumolan edustajan kommentit 15.50